SKRIFTLIG FORESPØRGSEL E-2607/01

af Ilda Figueiredo (GUE/NGL) til Kommissionen

(26. september 2001)

Om: Dobbeltbeskatning af arbejdsindtægter

I august 1990 blev snesevis af portugisiske arbejdstagere i lufthavnen i Portugal ansat af Cogefar-Impresit (en italiensk virksomhed, som er repræsenteret i Portugal) med henblik på, at de skulle arbejde i byggesektoren i Bruxelles som udsendte. Da de ikke havde nogen opholdstilladelse, indgik de i 1991 en aftale med CDK (en virksomhed med hjemsted i Belgien).

Indtil udgangen af juni 1991 modtog de pågældende arbejdstagere deres løn i Portugal i form af en check.

I 1990 og 1991 registrerede Cogefar arbejdstagerne dem i Portugal, mens CDK registrerede dem i Belgien, men ukorrekt. F.eks. blev en arbejdstagers aflønning i Portugal fra. august til december 1990 fastsat til 270 000 escudos i Portugal og 700 000 BEF i Belgien for samme periode og uden familietillæg, selv om arbejdstageren havde kone og børn.

Med hensyn til indkomstskatten for 1990 og 1991 (som Belgien gør krav på), hævder det belgiske skattevæsen, at skatten skal erlægges i dette land, eftersom lønningerne i henhold til artikel 15 i den tosidede aftale ikke blev udbetalt af en virksomhed, der var etableret uden for Belgien, idet CDK stod for udbetalingerne, som Cogefar indgik i. Arbejdstagerne klager nu over dette, og de tager udgangspunkt i det forhold, at de i dette tidsrum faktisk var ansat hos Cogefar, der havde anlæg i Portugal, ligesom de fik udbetalt deres løn i Portugal, hvor de blev beskattet. Derfor er erklæringerne fra CDK falske og forfalskede.

Nu er 50 portugisiske arbejdstagere, hvis arbejdsforhold i Bruxelles er bragt i orden, blevet ofre herfor, og de afkræves af det belgiske skattevæsen et meget stort beløb, fordi en virksomhed i EU helt klart har gjort sig skyldig i dokumentfalsk i 1990/1991.

Kommissionen bedes derfor oplyse mig om, hvilke foranstaltninger der kan træffes, så der kan findes en løsning af denne situation.

Svar afgivet på Kommissionens vegne af Frederic Bolkestein

(23. november 2001)

Det ærede medlems spørgsmål tager specielt sigte på situationen for et vist antal portugisiske lønmodtagere ved en virksomhed, der er etableret i Portugal. I årene 1990 og 1991 blev disse lønmodtagere udsendt til Belgien for at arbejde i byggesektoren. I henhold til det ærede medlems oplysninger fremgår det, at i den pågældende periode fortsatte arbejdstagerne med at modtage løn i Portugal, hvor de også betalte skat. Som følge af en række erklæringer fra det belgiske firma, som de stillede deres arbejdskraft til rådighed for, blev de også beskattet i Belgien, da de belgiske myndigheder skønnede, at det ikke var nogen udenlandsk virksomhed, der udbetalte lønningerne til de pågældende arbejdstagere.

Disse arbejdstagere blev dermed udsat for dobbeltbeskatning, og det ærede medlem spørger nu om, hvorvidt der kan træffes foranstaltninger til afbødning af en sådan situation.

Allerførst vil Kommissionen minde om, at i henhold til fællesskabsretten, særlig EF-traktatens artikel 49, forbydes det medlemsstaterne at anvende restriktioner, der hindrer fri udveksling over grænserne af tjenesteydelser, f.eks. i form af dobbeltbeskatning.

Det bør i den forbindelse understreges, at den konvention, der den 16. juni 1960 blev indgået mellem Portugal og Belgien, rummer de regler, der finder anvendelse på beskatning, så man undgår en situation med dobbeltbeskatning. For så vidt angår beskatning af arbejdstageres lønninger, indeholder artikel 15 og 23 bestemmelser til fastlæggelse af, i hvilken af de to stater lønningerne skal beskattes.

I det konkrete tilfælde ser Kommissionen sig ikke i stand til at vurdere de nærmere omstændigheder, da det ikke tilkommer den at udtale sig om de udveje, som den nationale ret rummer for skattepligtige personer i tilfælde af, at der i modstrid med konventionens bestemmelser har fundet en dobbeltbeskatning af lønninger sted.